CHO พุ่ง 4.32% ลุ้นชนะประมูลรถ NGV หลังผ่านเกณฑ์รอบแรก จ่อเสนอราคา 22 เม.ย.นี้
CHO ล่าสุดราคาอยู่ที่ 3.86 บาท บวก 0.16 บาท หรือ 4.32% สูงสุดที่ 3.98 บาท ต่ำสุดที่ 3.86 บาท มูลค่าซื้อขายที่ 44.81 ล้านบาท โบรกเกอร์แนะนำ "ซื้อเก็งกำไร" หลังผ่านรอบแรกประมูลรถ NGV รอลุ้น e-Auction วันที่ 22 เม.ย.นี้
20 เม.ย. 2558

ผู้สื่อข่าวรายงานว่า ราคาหุ้นบริษัท ช.ทวี ดอลลาเซียน จำกัด (มหาชน) หรือ CHO ณ เวลา 15.19 น. ราคาอยู่ที่ 3.86 บาท บวก 0.16 บาท หรือ 4.32% สูงสุดที่ 3.98 บาท ต่ำสุดที่ 3.86 บาท มูลค่าซื้อขายที่ 44.81 ล้านบาท ขณะที่ดัชนีตลาดหุ้นไทยโดยรวมลบ 0.45%

โดยปัจจัยที่ส่งผลให้ราคาหุ้นมีการปรับตัวขึ้นแรง คาดว่ามาจากประเด็นที่ นางปราณี ศุกระศร กรรมการและรักษาการผู้อำนวยการ องค์การขนส่งมวลชนกรุงเทพ (ขสมก.) เปิดเผยว่า คณะกรรมการประกวดราคาโครงการจัดซื้อรถโดยสารปรับอากาศใช้เชื้อเพลิงธรรมชาติ (NGV) จำนวน 489 คันมีบริษัทที่ผ่านคุณสมบัติ และด้านเทคนิค 2 ราย จากผู้ยื่นข้อเสนอ 5 ราย โดย 2 รายนั้น คือ กลุ่มกิจการร่วมค้า JVCC และ บริษัท เบสท์รินกรุ๊ป จำกัด
โดยทั้ง 2 รายจะเสนอราคาด้วยวิธีการทางอิเล็กทรอนิกส์ในวันที่ 22 เม.ย.58 เลื่อนจากเดิมที่กำหนดในวันที่ 20 เม.ย.58 เนื่องจากการพิจารณาตรวจสอบคุณสมบัติและรายละเอียดด้านเทคนิคของผู้เสนอราคาที่ต้องใช้ความละเอียดรอบคอบ และระยะเวลาในการพิจารณา
อนึ่งกลุ่มกิจการร่วมค้า JVCC ทาง CHO ได้เข้าถือหุ้น 50% และบริษัท ช.ทวีขอนแก่น ซึ่งเป็นบริษัทย่อยถือหุ้น 50%
 
ด้านบล.เคจีไอ (ประเทศไทย) ระบุในบทวิเคราะห์ฯ (20 เม.ย.) แนะ “ซื้อเก็งกำไร” หุ้น CHO แนวรับ 3.60 บาท แนวต้านสั้น 3.84 บาท หากพ้นได้แนวต้านถัดไป 4.5 บาท เป็นจุดขายทำกำไรสั้น โดยขสมก ประกาศรายชื่อผู้ผ่านการพิจารณาเข้าร่วมประมูลรถเมล์ NGV (แล้วมีเพียง 2 ราย) เริ่ม E-auction วันพุธนี้
กรณีที่ CHO ชนะการประมูลคาดมีกำไรจากการส่งมอบรถเมล์ NGV ราว 30 ล้านบาท (EPS 0.04 บาท) อีกทั้งมีโอกาสได้งานซ่อมบำรุงรถเมล์ NGV ตลอด 10 ปี วงเงิน 2.4 พันล้านบาท โดยประเมิน NPV ของโครงการเบื้องต้นได้ 350 ล้านบาท คิดเป็น 0.43 บาท/หุ้น อิงสมมติฐาน อัตรากำไรสุทธิของงานซ่อมบำรุง 25% และอัตราคิดลด 10%/ปี
 